DAGENS HELT: Bussjåføren reagerte resolutt da han oppdaget hva som var i veien... Foto: Eva J. Vaagland

Bussjåfør reddet andefamilie i morgen-rushet

Snakk om å være «Den Heldige And». Sjåføren fikk applaus da han gikk inn igjen på rutebussen etter heltedåden.

Oppdatert 7. juni 2017

Artikkelen er over tre år gammel

Passasjeren Eva Vaagland reagerte på at bussen bremset hardt ned i 8-tiden i dag tidlig. Bussen går i rute mellom Lysaker og Oslo på E18.

– Jeg satt så langt fremme at jeg så hva som skjedde. En liten andefamilie gikk over veien. Bussjåføren løp ut og fikk stoppet trafikken i alle retninger, og hjalp endene over til sjøsiden av E18. Det var en utrolig koselig gest, sier Vaagland.

Les også: Ruter øker prisene

Hun forteller at passasjerene reagerte spontant da sjåføren kom inn igjen.

– Alle passasjerene klappet. Sjåføren svarte med å vise tommel opp, sier hun.

– Jeg tror vi ble litt rørt alle sammen. Det er fantastisk at det finnes slike sjåfører, sier hun til VG.

Hun sendte senere i morgentimene bildet inn til Ruter, som delte det på sin Twitterkonto. VG har fått tillatelse av Vaagland til å publisere bildet.

– Vi synes dette bildet var veldig koselig, og takker kunden for at hun delte dagens spesielle morgenopplevelse med oss. Sjåførens handling er rørende, i dag har han ikke bare sørget for at kundene våre kommer seg trygt frem i morgenrushet, men også andefamilien - Behrooz er helt klart en hverdagshelt.i synes dette bildet var veldig koselig. Det er tatt mellom Lysaker og Oslo, på vår rute 140, sier pressevakt Cathrine Myhren.

HELT: Bussjåfør Behrooz Bordbar (62). Foto: PRIVAT

Sjåføren selv, Behrooz Bordbar (62) er lettere brydd når VG ringer.

– Jeg var litt bekymret for at passasjerene skulle være irriterte fordi vi tok oss tid til endene, men det tok bare et minutt. Og da jeg sa beklager, begynte alle å klappe, sier Bordbar.

Han har kjørt buss i 14 år i Oslo og Bærum.

Les også: Oslo-motorvei kan stå ferdig i 2024.

Publisert: 07.06.17 kl. 12:07 Oppdatert: 07.06.17 kl. 13:08

Mer om Dyr E18